विदेशमा ६ महीना बसेर फर्कने नेपालीले ३२ इन्चसम्मको एउटा टेलिभिजन सेट ल्याउँदा भन्सार शुल्क लाग्दैन । तर, ३२ इन्चभन्दा माथि ३९ इन्चसम्मको टेलिभिजन ल्याउँदा प्रति इञ्च रु.५०० र ४० देखि ४९ इन्चसम्मको टिभीमा प्रति इन्च रु.५५० तथा ५० इन्चभन्दा माथिको टिभी ल्याउँदा रु.१२०० का दरले भन्सार महसुल बुझाउनुपर्छ । जस अनुसार ३३ इन्चको टेलिभिजनमा रु.१६ हजार ५०० भन्सार महसुल लाग्छ भने ६५ इन्चको ल्याउँदा रु.७८ हजार । प्रत्येक टेलिभिजनमा अतिरिक्त भन्सार सेवा शुल्क बापत रु.५६५ छुट्टै बुझाउनुपर्छ । ऐनले दिएको छूट सुविधालाई केही समूहले संगठित रूपमै दुरुपयोग गरिरहेको व्यवसायीहरूको आरोप छ ।
